Dr Omar Sharif het an dr Uniwersidäät Kairo Mathematik und Füsik studiert, het denn aber 1953 under em Naame Omar el Cherif in Film afo ufdräte. In däm Joor het er zum Islam konwertiert, zum die populäri egüptischi Schauspiilere Faten Hamama chönne hüroote, und isch eso uf äi Chlapf in dr arabische Wält berüemt worde. 1962 isch er au internazional bekannt worde, won er im Monumentalfilm Lawrence of Arabia e wichdigi Rolle gha het und drfür e Golden Globe Award und en Oscar-Nominierig überchoo het. 1965 het er im Film Doktor Schiwago an dr Site vo dr Julie Christie gspiilt verliebt und dä Film isch e Riisenerfolg worde. Im Miusikl Funny Girl (1968), het er die zwäiti Hauptrolle näbe dr Barbra Streisand gspiilt. Vo denn aa het er aber as Schauspiiler immer weniger Erfolg gha und het sich schliesslig uf s Bridschspiile afo konzentriere.